NOUL MEDIU INTERNAŢIONAL DE SECURITATE

                   1. ASPECTE POLITICO-MILITARE

                   1.1. Caracteristici generale

                   Actualul mediu de securitate este caracterizat de câteva tendinţe, reprezentate prin ameninţările geopolitice şi militare cu care naţiunile şi forţele armate se confruntă atât pe termen scurt, cât şi pe termen mediu şi lung. Evoluţia mediului de securitate la nivelurile zonal, regional şi global a impus tuturor statelor o reconsiderare a conceptului de securitate şi înţelegerea lui ca o stare generală a societăţii în care libertăţile şi drepturile fundamentale ale cetăţenilor, democraţia constituţională şi interesele fundamentale ale statelor sunt asigurate şi garantate
.

                   O serie de experţi apreciază că mediul de securitate actual are două caracteristici fundamentale şi anume: cea reprezentată de era informaţiilor şi cea a dezvoltării arhitecturii de securitate. În acelaşi context, mediul de securitate la început de secol XXI cuprinde ţări care se află în proces intens de dezvoltare, unele dintre ele cu economii post-industriale, altele încă cu economii industriale şi altele în perioada pre-industrială. Analizând fenomenele care se manifestă la acest început de secol şi de mileniu, se evidenţiază faptul că pieţele şi activităţile economice sunt de natură transnaţională, iar transformările economice şi globalizarea trebuie incluse în concepţia naţională de securitate
.

                   În raporturile dintre război şi politică sau dintre strategie şi diplomaţie s-au petrecut schimbări extrem de importante în perioada bipolarismului, mai ales în ce priveşte conceptele de diplomaţie preventivă şi de gestionare a crizelor. Diplomaţia preventivă este, în esenţă, doar un simplu deziderat, aceasta solicitând o prezenţă constantă a forţei militare, precum şi a voinţei de a o folosi în caz de necesitate
. Simpla ameninţare cu folosirea forţei este întotdeauna mai puţin eficace şi credibilă, fapt evidenţiat şi de acţiunile desfăşurate în Bosnia, Kosovo sau Cecenia. De aici a rezultat necesitatea desfăşurării în teren a unor unităţi terestre, cum s-a întâmplat în Macedonia, Bosnia, ulterior în Kosovo, Afganistan sau Irak
. 
                   La peste 15 ani de la încheierea războiului rece, se evidenţiază alt tip de riscuri, pericole şi ameninţări la adresa securităţii şi stabilităţii mondiale, deosebit de diversificate în ultima perioadă, în special după atacurile teroriste de la 11 septembrie 2001, din SUA, iar continua transformare a formele lor de manifestare le face mai greu de depistat într-un interval de timp care să permită măsuri eficiente de combatere. Situaţia actuală a impus dezvoltarea unor noi tehnici de evaluare şi monitorizare a surselor de instabilitate, concomitent cu înfiinţarea şi dezvoltarea unor capabilităţi adecvate de reacţie în timp şi spaţiu, cu toate că finanţarea propusă de factorii de decizie nu este întotdeauna suficientă, cu excepţia SUA.

                   Efectele globalizării au început să se resimtă, iar economia mondială, după o perioadă apreciabilă de reflux, s-a revigorat. "Fluxurile de bunuri şi de investiţii, dezvoltarea tehnologică şi progresul democraţiei au adus mai multă libertate şi prosperitate oamenilor"
. Dar suprapunerea procesului de globalizare cu tendinţele de regionalizare şi fragmentare generează noi tensiuni şi factori de risc.

                   1.2. Spaţiul european

                   Odată cu definirea noului mediu internaţional de securitate se conturează şi o hartă geopolitică a lumii, în proiectarea căreia relaţia transatlantică joacă un rol esenţial. Europa a reuşit să elimine graniţa artificială dintre Est şi Vest. În cadrul procesului integrării europene a evoluat şi componenta de apărare a acesteia, care a parcurs diferite etape divergente şi convergente de dezvoltare. Trebuie semnalat faptul că, după anul 1990, eforturile comune de realizare a păcii şi stabilităţii în Europa s-au intensificat şi amplificat, iar aşteptările sunt, potrivit experţilor, promiţătoare. Construcţia apărării europene a devenit o realitate şi se bazează pe fundamente conceptuale, militare şi juridice. Cu toate acestea, problemele apărării europene nu sunt simple, în condiţiile în care NATO funcţionează ca o organizaţie puternică de peste 50 de ani, iar Europa şi-a propus să deţină structuri proprii de apărare. 
                   În acest context, ameninţările transnaţionale - terorismul, migraţia şi traficul de droguri şi materiale strategice, crima organizată -, profitând de deschiderea frontierelor, au avut mai multe şanse de a se propaga la scară planetară, lupta împotriva lor devenind o nouă componentă a globalizării
. 

                   Problemele transnaţionale constituie provocări importante - de care trebuie să ţină seama atât guvernele naţionale, cât şi sistemele politice - care includ
: 

                   - problemele de mediu şi resursele globale;

                   - pieţele deschise şi rata variabilă de schimb;

                   - forţa de muncă şi capitalul - ca instrumente globale;

                   - comerţul, ca o componentă majoră a veniturilor naţionale;

                   - proliferarea armelor şi tehnologiilor nucleare;

                   - confruntările dintre culturi şi valori;

                   - conflictele intrastatale/conflictele interstatale;

                   - implicarea semnificativă a noilor mijloace globale de mediu.

                   Progresele ştiinţei şi tehnicii cu aplicabilitate militară au condus, pe de o parte, la obţinerea celui mai performant tip de tehnologie, oferind statelor superdezvoltate posibilitatea de a pregăti un război de ultimă generaţie, iar, pe de altă parte, la accentuarea temerii proliferării armelor de distrugere în masă. 

                   Armele biologice au devenit mai periculoase decât cele chimice sau nucleare, deoarece pot ajunge mai uşor în mâinile actorilor nonstatali interesaţi în destabilizarea societăţii globale.

                   Amestecul de politici şi strategii incoerente şi ezitante în domeniul securităţii, propuse şi dezvoltate de actorii internaţionali şi instituţiile specializate, nu va putea modifica într-un mod pozitiv situaţia actuală a mediului de securitate internaţional. În acest cadru global, apărarea statelor împotriva pericolelor şi ameninţărilor trebuie să se realizeze atât în mod tradiţional, prin politici şi strategii individuale, cât şi prin forme colective de acţiune, adaptate permanent la provocările la care este supus mediul de securitate. 

                   O serie de analişti
 au adus în discuţie ideea "hegemoniei prin cooperare", ce implică folosirea puterii de tip soft prin aranjamente de cooperare pe termen lung, fapt exemplificat în cazul Uniunii Europene. Aceasta trece printr-un profund proces de reformă internă, concomitent cu derularea proceselor de extindere. Progresele în evoluţia politicii externe şi de securitate comune, soluţiile alese de organizaţiile şi organismele europene în rezolvarea situaţiilor delicate demonstrează că Europa încearcă să-şi asume un rol substanţial în arhitectura propriei securităţi şi să ofere modele de relaţii între state. 

                   Declaraţia pentru Combaterea Terorismului, adoptată de Consiliul European la Bruxelles (25-26 martie 2004), reprezintă un pas important realizat de Uniunea Europeană nu numai din punct de vedere al dezvoltării capacităţii sale instituţionale, ci, mai ales, din punct de vedere al manifestării solidarităţii între membri, introducând o clauză de solidaritate ce stipulează acţiunea comună a statelor UE împotriva acţiunilor teroriste. 

                   În acelaşi timp, Strategia de Securitate, adoptată de Consiliul European în decembrie 2003, identifică terorismul ca una dintre cele mai importante ameninţări la adresa intereselor UE şi subliniază necesitatea creării unor propuneri concrete pentru combaterea acestui flagel al noului mileniu. De asemenea, Declaraţia pentru Combaterea Terorismului stabileşte principalele direcţii pentru: ajutorarea şi asistarea victimelor acţiunilor teroriste, elaborarea cadrului de cooperare în lupta împotriva terorismului, întărirea controlului vamal şi a securităţii documentelor, cooperarea în domeniul informaţiilor, prevenirea finanţării terorismului, măsuri pentru protecţia transportului şi a populaţiei, cooperarea internaţională, crearea funcţiei de Coordonator al luptei împotriva terorismului, precum şi implementarea  unor obiective strategice:

                   - adâncirea consensului internaţional şi îmbunătăţirea eforturilor internaţionale pentru combaterea terorismului; 

                   - reducerea accesului teroriştilor la resursele financiare sau economice; 

                   - maximizarea capacităţii organismelor UE de a detecta, investiga şi acuza persoanele care realizează acţiuni teroriste, precum şi a capacităţii de prevenire a atacurilor teroriste; 

                   - securizarea transporturilor internaţionale şi asigurarea eficienţei sistemului de control vamal;

                   - îmbunătăţirea capacităţii statelor membre de a face faţă consecinţelor unui atac terorist; 

                   - contracararea factorilor ce contribuie la sprijinul şi recrutarea teroriştilor; 

                   - sprijinirea ţărilor partenere UE pentru îmbunătăţirea capacităţii de combatere a terorismului.
                   După extinderea Uniunii Europene din anul 2004, statele membre, atât cele vechi, cât şi cele noi, vor avea o serie de avantaje ce decurg din extindere, dintre care cele mai importante sunt: 

                   -  consolidarea poziţiei UE în faţa globalizării şi a rolului şi statutului ei în lume;

                   -  atingerea unui grad mai mare de prosperitate, prin lărgirea pieţei; 

                   - eficacitatea sporită în combaterea criminalităţii internaţionale, în special a terorismului; 

                   -  controlul mai eficient al imigrării;

                   -  protecţia extinsă a mediului înconjurător; 

                   - implementarea pe scară largă a unor standarde superioare de securitate nucleară; 

                   - dezvoltarea unei politici de vecinătate care să promoveze prosperitatea şi democraţia.

                   La începutul anului 2004, Franţa, Germania şi Marea Britanie au lansat ideea creării unor unităţi de reacţie rapidă compuse din grupări de luptă de tip "joint" (fiecare de aproximativ 1.500 militari), care să fie pregătite să răspundă solicitărilor, în special, din partea ONU. În a doua jumătate a aceluiaşi an, statele membre au decis formarea a 13 grupări de luptă, o cifră ce pare a fi suficientă pentru ca UE să poată efectua două operaţiuni de intervenţie, chiar în acelaşi timp. Această idee a fost reluată şi în anul 2005, Comisia Europeană sugerând, în contextul producerii dezastrului din Asia de Sud-Est, formarea unei forţe de reacţie rapidă (5.000 persoane) care să înlăture urmările dezastrelor naturale. De asemenea, UE a pus bazele unui nou plan "Headline Goal 2010"
, adoptat la Consiliul European de la Bruxelles din iunie 2004, referitor la dezvoltarea unei capabilităţi care să reflecte noul mediu strategic, Strategia Europeană de Securitate, evoluţia tehnologiei şi lecţiile învăţate din operaţiile planificate şi desfăşurate în cadrul Politicii Europene de Securitate şi Apărare (ESDP).

                   Experţii
 consideră că este nevoie de o Politică Europeană de Securitate şi Apărare strategică, pentru a acoperi întregul spectru al conflictului, în special în ceea ce priveşte următoarele aspecte: diplomaţia apărării, securitate pe timp de pace, sprijinul autorităţilor civile în caz de urgenţă, desfăşurarea  rapidă  a  trupelor în scopul apărării securităţii UE sau ca parte  a 

strategiei europene de luptă împotriva terorismului, operaţii de sprijin al păcii şi umanitare, precum şi misiuni preventive împotriva atacurilor la adresa statelor europene sau a intereselor sale.

                   În ceea ce priveşte Politica Externă şi de Securitate Comună (CFSP), aceasta este centrată pe câteva domenii prioritare stabilite de Consiliul European:

                   -  multilateralism eficient;

                   -  lupta împotriva terorismului; 

                   - aplicarea unei strategii coerente în ceea ce priveşte Orientul Mijlociu;

                   - elaborarea unei politici referitoare la Bosnia-Herţegovina, adaptată la realităţile din zonă; 

                   - crearea Zonei de Libertate, Securitate şi Justiţie, idee ce reprezintă nevoia de securitate a UE şi a statelor membre. 

                   În concluzie, Uniunea Europeană trebuie să îşi dezvolte propriul mod de a desfăşura acţiuni militare, iar comparaţia cu SUA nu trebuie să constituie un factor de inhibiţie şi resentiment, ci un stimulent pentru a antrena o forţă militară bine dotată, bazată pe o doctrină de intervenţie şi pe un sprijin puternic cât mai larg. Se consideră că Franţa şi Marea Britanie trebuie să se afle în fruntea acestui proces, iar complementaritatea cu forţele SUA în teatrul de operaţiuni este vitală. Pe lângă capacitatea de a asigura succesul operaţiunilor de menţinere a păcii, Uniunea Europeană trebuie să-şi dezvolte capacitatea de luptă propriu-zisă, pentru situaţii de conflict regional de intensitate redusă
.   

                    În ceea ce priveşte tendinţele în dezvoltarea tehnicii şi armamentelor, experţii relevă faptul că acumulările cantitative de armamente au fost înlocuite cu soluţii tehnice sofisticate, rapide şi precise. Se remarcă tendinţa de a produce tehnică de vârf folosind tehnologia microelectronicii, care să asigure mobilitate sporită, cercetare la distanţe mari şi descoperirea ţintelor, culegerea şi transmiterea datelor, în timp real, capabilităţi pentru războiul bazat pe reţea (RBR) şi autoprotecţia avioanelor, navelor şi blindatelor. 

                   Principalele activităţi în domeniu au vizat:

                   -  miniaturizarea tehnicii şi armamentului;

                   - diversificarea armamentului "inteligent", inclusiv a muniţiilor "inteligente";

                   - robotizarea tehnicii militare; 

                   - cibernetizarea tehnicii militare; 

                   - producerea de tehnică de simulare complexă a situaţiilor reale în scopul instruirii militarilor;

                   - apariţia produselor de neutralizare a agenţilor chimici şi biologici; 
                   - realizarea de tehnică digitală în diferite domenii; 

                   - creşterea gradului de complexitate şi de integrare a echipamentelor GPS (Global Positioning System).

                   Războiul împotriva terorismului, declanşat după atentatele teroriste de la 11 septembrie 2001, a depăşit ca durată, la sfârşitul anului 2005, cel de-al doilea război mondial şi a început să capete caracterul unuia de uzură, căruia nu i se întrevede un final. De asemenea, războiul din Irak a devenit tot mai costisitor din punct de vedere politic, social, umanitar şi financiar, adeverindu-se o serie de avertismente ale politicienilor şi experţilor militari de dinaintea declanşării sale.

                   2. ASPECTE ECONOMICE

                   Din punct de vedere economic, anul 2005 a adus o oarecare stagnare a principalelor economii ale lumii, precum şi depăşirea de către Statele Unite a PIB-ului cumulat al statelor membre ale Uniunii Europene, tendinţă care poate fi explicată şi prin creşterea numărului de state membre ale UE. Economia mondială a înregistrat o creştere moderată, de la 5,1% în 2004 la 4,3% în 2005
, atât datorită unor fapte obiective – menţinerea la un nivel ridicat a preţului petrolului –, cât şi unor evenimente naturale – uragane în SUA, inundaţii în Europa, cutremure în Asia. Nu în ultimul rând, atacurile teroriste (Marea Britanie, Turcia, Iordania şi Irak) şi gripa aviară au produs şi vor produce imense pagube. Inflaţia se menţine constantă (circa 3,7%), fapt care favorizează, potrivit experţilor, procesul de reducere a "supraîncălzirii" economiei globale, care se estimează că va avea o creştere de 4,3%, pe ansamblul anului 2006.

                   Deşi pentru anul 2006, s-a estimat că petrolul va avea un preţ mediu de 61,75 dolari/baril, problema dosarului nuclear iranian şi potenţialul conflict care poate să se declanşeze în zonă au condus la o creştere a preţului petrolului la nivelul de 75 dolari/baril, la începutul lunii mai 2006. Unul dintre evenimentele importante, care poate avea consecinţe în domeniu, îl constituie inaugurarea, la 25 mai a.c., a oleoductului Baku-Tbilisi-Ceyhan (1.760 km), al doilea ca lungime după conducta rusească "Drujba". Ca alternativă la ruta nordică, propusă de Rusia, acest traseu deschide o nouă perspectivă asupra exploatării resurselor din bazinul Mării Caspice şi reducerii dependenţei Europei occidentale de petrolul din zona Golfului Persic. 

                   Pentru perioada viitoare, o provocare majoră este asigurarea cererii de resurse energetice în continuă ascensiune. Un răspuns ar putea fi creşterea investiţiilor în noi echipamente şi infrastructură, concomitent cu o lărgire a conceptului de securitate energetică, pornind de la rezervele strategice până la întregul sistem de distribuţie şi întreaga suprastructură.

                   SUA reprezintă motorul economiei mondiale, înregistrând un PIB de 44.180 dolari/cap de locuitor şi o inflaţie de 3,3%. În anul 2005, creşterea economică în SUA a atins valoarea de 3,5%, cotă în scădere faţă de cea de anul trecut, când s-a înregistrat un procent de 4,2%. Pentru 2006, analiştii se aşteaptă la o creştere şi mai moderată, deoarece aceasta nu poate fi susţinută în continuare prin stimulentele monetare şi fiscale şi, mai ales, datorită preţurilor mari ale petrolului. Totodată, deficitele bugetare majore şi dificultăţile misiunii din Irak rămân încă probleme deosebit de actuale.

                   Pentru Uniunea Europeană, în anul 2005 creşterea economică a fost de 1,6%, pentru 2006 prognozându-se o creştere uşoară a acestei rate, care poate ajunge la 2,3%. Cauzele principale ale stagnării economiei UE sunt primirea în comunitate a zece noi state şi dependenţa de sursele energetice externe, ceea a avut un impact mai puţin favorabil asupra dezvoltării economice. De asemenea, în anul 2005, zona euro a înregistrat o creştere a Produsului Intern Brut de 1,3%, iar pe ansamblul Uniunii Europene o creştere de 1,6%. Rămâne ca UE să-şi soluţioneze parte din deficitele structurale înainte de a ajunge un motor al economiei mondiale. De asemenea, se impune relansarea programului de reforme economice, evidenţiat în cadrul  "Agendei Lisabona".

                   În schimb, pentru anul 2007, Comisia Europeană şi-a redus previziunile de creştere pentru zona euro de la 2,1% cât estima în toamna anului 2005 la 1,8%. Situaţia este similară şi pe ansamblul Uniunii Europene (UE-25), care potrivit Executivului de la Bruxelles ar urma sa înregistreze o creştere a PIB-ului de 2,2%, comparativ cu 2,4% cât estima în toamna anului trecut. Această modificare se explică prin influenţa economiei Germaniei, care este responsabilă pentru aproximativ 30% din economia zonei euro. 

                   Pentru anul 2006, bugetul UE a fost fixat la 1,9% din media PIB-ului statelor membre, aproximativ 111,969 miliarde de euro. Adoptarea bugetului UE pentru perioada 2007-2013 a suscitat o serie de discuţii, principalele probleme fiind rabatul acordat Marii Britanii, reducerea subvenţiilor agricole, reforma Pactului de Stabilitate şi Dezvoltare şi pachetele financiare acordate noilor zece membre şi celor două viitoare state ale Uniunii Europene, România şi Bulgaria. 

                   În Asia, creşterea economică a avut cea mai rapidă ascensiune. Însă, terorismul, gripa aviară şi numeroasele cutremure din zonă au avut repercusiuni asupra evoluţiei economice a Asiei.

                   China şi-a continuat dezvoltarea economică, cu toate că rata de creştere s-a diminuat faţă de anii precedenţi – 9% în 2005, faţă de 9,5% în 2004. Pentru anul 2006, rata de creştere va scădea şi mai mult, urmare a măsurilor adoptate de guvernul chinez pentru a evita pericolul unei descreşteri bruşte ce ar putea avea urmări grave asupra economiei asiatice. 

                   India este unul dintre statele cu o creştere economică deosebită, având un PIB de 746,12 miliarde de dolari pe anul 2005. Deşi a devenit unul din centrele industriei de software şi este al treilea producător mondial de cărbune, India se confruntă încă cu rate mari ale şomajului şi sărăciei şi o infrastructură slab dezvoltată.

                   Rusia a înregistrat un procent de creştere de 5,5%, în condiţiile în care economia ţării este în continuare dependentă de veniturile obţinute din vânzarea petrolului şi gazelor naturale, iar creşterea economică de preţul acestora. Rusia depune toate eforturile pentru a-şi menţine influenţa economică în spaţiul CSI, apelând inclusiv la măsuri de mărire a preţurilor la gazele naturale. 

                   Sfârşitul anului 2005 a mai evidenţiat şi existenţa unor probleme în domeniul energiei, resursele energetice nefiind doar o condiţie a prosperităţii, ci şi o problemă de securitate. Disputa ruso-ucraineană privind preţul gazelor naturale a lansat un mesaj important statelor europene în sensul că Europa depinde de sursele energetice din spaţiul ex-sovietic, într-un domeniu vital al dezvoltării sale, că, în ciuda optimismul declaraţiilor, nu prea are alternative energetice convenţionale sigure şi necostisitoare, mai ales pe termen lung, şi că se află în mare întârziere în competiţia pentru resurse energetice, declanşată imediat după încheierea războiului rece.

                   În următorii ani, se estimează că economia globală nu va cunoaşte o perioadă de recesiune, în ciuda marilor dezastre naturale, mai ales dacă se va acţiona în scopul reducerii dependenţei economiei mondiale de cea americană, diminuării deficitelor economiei americane şi a preţurilor petrolului şi gazelor naturale.

                   Totuşi, pentru anul 2006, din punct de vedere economic previziunile analiştilor şi experţilor evidenţiază următoarele aspecte:

                 - SUA vor depăşi, din punct de  vedere economic, atât Uniunea Europeană, cât şi Japonia, deşi deficitul de cont curent continuă să crească; 

                 - China şi Japonia vor continua creşterea economică;

                 - moneda americană va continua să se aprecieze faţă de cea europeană;

                 - preţurile resurselor energetice vor continua să crească.

                   3. ASPECTE MILITARE

                   Din punct de vedere militar, după o lungă perioadă de diminuări aferente perioadei post-Război Rece, cheltuielile în domeniu înregistrează din nou o tendinţă crescătoare. Pe de o parte, războiul global împotriva terorismului constituie un motiv pentru această mărire a bugetelor militare, iar pe de altă parte, procesul de profesionalizare şi tehnologizare a armatelor lumii pentru îndeplinirea unor noi tipuri de misiuni necesită cheltuieli importante.

                   În ceea ce priveşte reluarea discretă a cursei nucleare a înarmărilor, SUA şi Rusia au ales direcţii asimetrice de dezvoltare, concentrându-se cu prioritate asupra armelor nucleare. SUA continuă realizarea sistemului defensiv de interceptare a rachetelor balistice intercontinentale, aşa-numitul scut antirachetă. Pe de altă parte, Rusia a afirmat că a realizat sisteme ofensive de rachete de manevră, capabile să străpungă orice sistem antirachetă. Potrivit experţilor, o asemenea evoluţie ar pune în pericol principiul distrugerii reciproce care a descurajat confruntarea nucleară în timpul războiului rece
. Concluzia experţilor este aceea că abordările asimetrice pot mări probabilitatea folosirii acestei arme de distrugere în masă şi că, în acelaşi timp, cursa înarmărilor nucleare este completată de alta, cea a armelor convenţionale, mai ales în domeniul tehnologiilor de vârf.

                   Prin urmare, în anul 2005 cheltuielile militare mondiale au depăşit suma de 1.000 miliarde de dolari. Doar SUA au alocat circa 416,2 miliarde de dolari
, fonduri prin care s-a urmărit: controlul şi eliminarea terorismului global, dezvoltarea şi operaţionalizarea capabilităţilor avansate de luptă, precum şi restructurarea şi condiţii mai bune pentru propriile forţe armate. Pentru anul 2006, Administraţia americană a anunţat un buget de aproximativ 450 miliarde de dolari, din care peste 50 de miliarde sunt alocate susţinerii misiunilor militare din Irak şi Afganistan. Următoarele ţări care alocă bugete importante apărării sunt: Japonia - 44,7 miliarde de dolari, China - 29,8 miliarde de dolari şi Rusia - 20,2 miliarde de dolari.

                   În general, priorităţile cheltuielilor militare ale acestor ţări se concentrează pe dezvoltarea de noi arme şi echipamente militare avansate şi modernizarea propriilor forţe, în scopul reducerii decalajelor faţă de SUA şi menţinerii unei armate credibile pe plan regional şi internaţional
. Astfel, China caută să-şi dezvolte capabilităţi limitate de proiecţie a forţei, abilitatea de a conduce lovituri preventive pe distanţe scurte şi a unei capabilităţi strategice nucleare credibile
. De asemenea, Rusia a crescut cu 27,7% cheltuielile de apărare şi cu 26% cheltuielile legate de securitatea naţională
, comparativ cu anul trecut.

                   3.1. Spaţiul euro-atlantic

                   Mediul de securitate european a fost influenţat pozitiv de procesele de integrare europeană şi euro-atlantică, de extinderea statelor care împărtăşesc idealurile şi valorile democratice. Cu toate acestea, în spaţiul euro-atlantic a fost evidenţiată prezenţa unor riscuri regionale, asimetrice şi transnaţionale, precum şi producerea unor evenimente neprevăzute care ar fi putut evolua ori au evoluat în ameninţări la adresa statelor membre NATO. 

                   Potrivit experţilor Centrului European pentru Studii de Securitate “George C. Marshall”, singura organizaţie de securitate regională care poate acţiona efectiv în toate cele patru segmente ale securităţii: securitatea individuală, securitatea colectivă, apărarea colectivă şi promovarea stabilităţii este NATO, întrucât dispune de capacităţi politico-militare care pot face faţă noilor ameninţări.

                   Dintre riscurile importante se pot enumera expansiunea reţelelor şi activităţilor teroriste, proliferarea şi diseminarea necontrolată a tehnologiilor şi materialelor nucleare, a mijloacelor de distrugere în masă, a armamentelor şi altor mijloace de luptă neconvenţionale. Între riscurile transnaţionale manifestate se remarcă cele generate de grupuri care promovează separatismul sau extremismul, cele ce-şi au originea în disputele interetnice, în rivalităţile religioase şi încălcarea drepturilor omului, crima organizată, traficul ilegal de droguri, arme şi materiale strategice. La fel de importante pentru stabilitatea mediului de securitate se dovedesc stările de tensiune şi conflict întreţinute de forţe destabilizatoare în zonele de proximitate (transnistreană, ucraineană, în zona Caucazului şi Asiei Centrale, sau în regiunea Orientului Mijlociu), amestecul unor state din alte spaţii, cu interese opuse celor ale statelor membre NATO, degradarea situaţiei economice, a reformelor politico-sociale şi economice, erorilor factorilor politici şi administrativi dintr-o serie de state, eforturile de rămânere la putere sau cucerire a acesteia prin tendinţe dictatoriale, antioccidentale şi proruse. 

                   Războiul din Irak, considerat drept "o strategie eşuată a Americii", o "groapă care se adânceşte spre abis", un conflict care provoacă prea multe victime în rândul militarilor şi civililor, a determinat pe unii membri ai NATO să-şi retragă trupele din această ţară. Cu toate acestea, războiul cu terorismul este considerat necesar şi eşecul din Irak nu anulează reuşitele SUA în confruntarea globală cu flagelul respectiv: arestarea sau uciderea a trei sferturi dintre membrii-cheie ai reţelei teroriste Al-Qaeda, reducerea sprijinului financiar oferit grupărilor teroriste, convingerea Libiei de a renunţa să-i mai sprijine pe terorişti, atragerea Pakistanului în lupta contra terorismului şi proliferării armelor nucleare.

                   Potrivit experţilor, pacea irakiană se vădeşte mult mai complicată decât războiul însuşi, ceea ce complică poziţia SUA în ţările islamice, de sprijinul cărora are şi va avea nevoie pentru a urmări deplasările imprevizibile ale membrilor reţelelor teroriste, ale banilor murdari şi armelor de distrugere în masă, îndeamnând, totodată, unele state NATO din coaliţia internaţională să devină mai circumspecte şi mai interesate de soarta propriilor militari angajaţi în procesul de stabilizare, alături de noile autorităţi irakiene alese recent.

                   Liderii Alianţei au fost de acord că dezvoltarea parteneriatului strategic NATO – UE pe baza acordurilor "Berlin plus"
, semnate la sfârşitul anului 2002, a deschis perspective mai ample cooperării în Balcanii Occidentali, sprijinului acordat statelor din regiune pentru integrarea lor în structurile euro-atlantice. Amplificarea procesului de cooperare a NATO cu UE face ca relaţiile dintre organizaţii, în chestiuni de interes comun legate de securitate, apărare şi gestionarea crizelor (realizarea unor capacităţi militare coerente, planurile civile de urgenţă) să se întărească tot mai mult. Concluzia factorilor de decizie este aceea că interoperabilitatea şi transformarea în domeniul militar sunt capitale pentru eficacitatea parteneriatelor, care trebuie să facă faţă evoluţiei riscurilor la adresa securităţii şi să permită forţelor ţărilor aliate şi partenere să acţioneze eficace în operaţii conduse de NATO.
                   Summit-ul NATO de la Istanbul (2004) a decis o nouă politică a parteneriatelor strategice, pentru o cooperare mai activă cu ţările Caucazului şi Asiei Centrale, cu cele din nordul Africii (Iniţiativa Dialogului Mediteranean) şi din Orientul Mijlociu. Scopul declarat al acestei politici de vastă deschidere spre spaţiile din afara zonei euro-atlantice este de a sprijini statele respective în a se implica mai hotărât în stabilitatea regională. 

                   3.2. Spaţiul euro-asiatic

                   Caracteristica principală a spaţiului asiatic o constituie eforturile conjugate ale celor patru mari state din regiune - Rusia, China, Japonia, India -, la care se adaugă şi Turcia, precum şi a celor doi actori mondiali - SUA şi UE - pentru reconfigurarea non-conflictuală a raporturilor intra şi inter-asiatice, transformarea unora dintre faliile strategice tradiţionale dintre civilizaţii şi culturi în zone de confluenţă, combaterea terorismului şi armonizarea intereselor de orice fel
. 

                   Spaţiul euro-asiatic nu este omogen din nici un punct de vedere şi, de aceea, riscurile, pericolele şi ameninţările sunt şi vor fi, încă pentru multă vreme, numeroase, diversificate, fluide şi cu geometrie variabilă
. Ele sunt cauzate, determinate şi configurate de realităţile complicate şi complexe, de situaţiile des schimbătoare din aceste zone, de ideologiile, mentalităţile şi poziţiile, dar mai ales de numeroasele interese ce converg din toate părţile planetei spre acest imens spaţiu unde se află cele mai mari resurse naturale ale Pământului. 

                   Spaţiul central-asiatic şi spaţiul est-asiatic rămân generatoare de tensiuni, conflicte şi pericole, îndeosebi asimetrice, dar şi din spectrul celor care ţin de imprevizibilitatea factorilor tectonici şi climatici. Principalele pericole, ce pot deveni ameninţări cărora li se asociază riscurile aferente, sunt următoarele:

                   - teroriste;

                   - cele rezultate din proliferarea armelor de distrugere în masă; 

                   - cele aferente actualelor şi posibilelor conflicte regionale; 

                   - pericolele şi ameninţările rezultate din fenomenul migraţionist şi din cel frontalier;

                    - dezastrele naturale; 

                   - degradarea sau deteriorarea competiţiei intenaţionale pentru resursele asiatice.

                   Există şase mari zone conflictuale în spaţiul eurasiatic şi al fostei Uniuni Sovietice: regiunea Caşmir, Afghanistan, Asia Centrală, zona kurdă, Caucazul şi zona transnistreană, o posibilă zonă tensionată, deosebit de periculoasă pentru România. 

                   Potrivit experţilor, Rusia s-a detaşat în raport cu politica internaţională, de concepţia imperială autoritară şi doreşte ca, în relaţii de parteneriat cu SUA, China, India, Japonia şi Uniunea Europeană să-şi refacă statutul de mare putere mondială, dar nu numai prin mijloace militare, ci mai ales prin mijloace politice şi economice. De asemenea, Rusia adoptă o poziţie de expectativă dinamică în spaţiul european al fostei Uniuni Sovietice şi de cooperare în zona coridorului islamic (îndeosebi în Asia Centrală). Continuă să-şi bazeze starea de aşteptare şi strategia de securitate pe o politică de descurajare nucleară, paralel cu consolidarea relaţiei cu cei trei piloni strategici internaţionali: SUA, China şi Uniunea Europeană şi cu cei trei piloni ai spaţiului asiatic: China, India şi Japonia, la care se adaugă, din ce în ce mai mult şi Turcia. 

                   Strategia adoptată de Rusia în relaţiile frontaliere cu ţările din Asia Centrală este una indirectă, foarte asemănătoare cu Strategia europeană de securitate, urmărind crearea, prin parteneriate şi acorduri bilaterale, a unei zone de siguranţă şi de bună vecinătate. În Caucaz, Rusia încearcă, în spaţiul pe care îl domină, stabilizarea situaţiei şi controlul acţiunilor şi reacţiilor de tip terorist, dar influenţa ei s-a diminuat substanţial în cealaltă jumătate a  Caucazului - Georgia, Armenia şi Azerbaidjan. 

                   China a promovat o doctrină strict defensivă sau autodefensivă, prioritatea strategică chineză vizând dezvoltarea economiei. Potrivit liderilor chinezi, dezvoltarea economică, progresul tehnologic şi tehnologia informaţiei sunt singurele în măsură să asigure o capacitate defensivă credibilă a statului cu cea mai mare populaţie de pe glob. În acelaşi timp, însă, China îşi dezvoltă capacităţile militare, îndeosebi cele maritime, precum şi cele logistice şi nucleare, cu obiectivul declarat de a îndepărta cât mai mult de teritoriul naţional o posibilă zonă de conflict. 

                   Priorităţile doctrinei chineze de apărare sunt următoarele: 

                   - întărirea puterii statului prin reunificarea teritoriului; 

                   - interzicerea amestecului altor state care ar contesta statutul central al puterii chineze; 

                   - consolidarea statutului de mare putere în Asia, îndeosebi prin dezvoltarea economică şi excluderea puterilor exterioare care ar putea contracara sau limita acest proces.

                  3.3. Orientul Mijlociu

                   Terorismul constituie în această zonă unul dintre cele mai periculoase fenomene, fiind susţinut de virulenţa mişcărilor fundamentaliste care se sprijină pe starea de frustrare şi sărăcire extremă a unor pături largi de oameni. Prin imprevizibilitatea sa, prin sfidarea normelor unei vieţi civilizate, prin efectele sale emoţionale asupra opiniei publice terorismul poate genera riposte care să destabilizeze comunitatea internaţională, să deturneze omenirea spre izolare şi soluţii unilaterale
.

                   Dincolo de schimbările politice, în această regiune a lumii au loc transformări sociale majore, zona fiind una caracterizată de modificări demografice, de abundenţa petrolului, dar şi de lipsa apei, având o imagine ce evidenţiază existenţa unei inegalităţii sociale severe, care alimentează tensiunile deja existente. 

              Prioritatea tuturor actorilor mondiali în această regiune a constat în consolidarea instituţiilor politice şi a securităţii, lucru nereuşit pe deplin, fapt care a fost reflectat negativ asupra stării interne de stabilitate şi a permis apariţia unui vid de securitate. Deşi mediul de securitate a fost dominat de acţiunile violente ale insurgenţilor - multe dintre acestea apropiate de terorism - s-a evidenţiat procesul vizând consolidarea autorităţii irakiene, pregătirea alegerilor şi funcţionarea noilor instituţii democratice ale statului. 

             Orientul Mijlociu este una dintre cele mai militarizate regiuni ale globului, iar progresele tehnologice, accesul la armele de distrugere în masă şi instabilitatea politică contribuie la menţinerea unei situaţii nesigure, chiar deosebit de grave. În aceste condiţii, necesitatea implementării unei reforme apare imperios necesară, o reală problemă în această situaţie fiind aceea că democratizarea dorită poate fi percepută ca forţată şi impusă din afară, fapt care constituie o altă sursă de destabilizare. 

              În ceea ce priveşte procesul de pace din Orientul Mijlociu, iniţiativele au continuat pe direcţia calmării conflictului israeliano-palestinian, situaţia devenind îngrijorătoare prin amploarea acţiunilor din teren, prin continuarea atacurile teroriste în teritoriul israelian, precum şi acţiunile de răspuns ale armatei israeliene în teritoriile ocupate, chiar şi după recentele alegeri legislative din teritoriile palestiniene. Deşi liderii politici au calificat victoria Hamas în alegerile parlamentare drept un seism politic, ei au solicitat mişcării islamiste să nu abandoneze procesul de pace cu Israelul.

                   Mezri Haddad şi Antoine Sfeir
 consideră că lumea musulmană suferă de două maladii: integrismul religios şi nepotismul politic. Cu excepţia autocraţilor învederaţi şi a antiamericaniştilor primitivi, toată lumea este de acord în ceea ce priveşte necesitatea imperioasă a instalării democraţiei. Se contestă însă maniera unilaterală a realizării acesteia.

                   Autorii articolului evidenţiază şi un sindrom potrivit căruia metastaza acestei lumi se datorează mai degrabă instalării "fundamentalismul democratic" decât proliferării islamismului. Cei doi autori tunisieni consideră că marea dilemă a administraţiei americane constă în răspândirea democraţiei în lumea arabă şi în grija ca de această dinamică să profite democraţii, nu teocraţii. 

                  Proiectul american de democratizare a lumii arabo-musulmane, de a distruge virusul integrismului, de a cultiva o cultură a toleranţei şi de a emancipa femeia este o realitate care are totuşi şansă de reuşită. Dar ţările acestei lumi ce alcătuiesc Orientul Mijlociu sunt foarte diferite. În timp ce Kuweitul şi Emiratele Arabe realizează venituri foarte mari din exportul de petrol şi au un nivel de trai foarte ridicat, unele state, precum Afghanistanul, se află abia la nivelul civilizaţiei din Evul Mediu.

                   Recent, administraţia americană a pus la punct o strategie pentru Irak. Potrivit acesteia, la ora actuală, în Irak, există  trei categorii de forţe ostile cu care se confruntă militarii coaliţiei şi conducerea irakiană, recent aleasă: gherilele conduse de Abu Mussab al-Zarqaui, fidelii lui Saddam Hussein şi teroriştii islamişti. Recenta strategie americană prevede continuarea acţiunilor împotriva acestora şi crearea condiţiilor pentru democratizarea Irakului şi a întregului Orient Mijlociu. Conducătorii şiiţi au planificat realizarea noului Irak în trei faze distincte: administrarea directă americană, sub autoritatea lui Paul Bremer; interimatul cu Iyad Alawi, ca prim-ministru; administraţia care urmează guvernului condus de Ibrahim Djafari.

                   Cursa înarmărilor dintre Iran şi Israel a cunoscut în ultima perioadă o nouă escaladare. Deşi performanţele tehnologice ale Israelului în materie de aviaţie şi rachete sunt deosebite, un raport al Pentagonului arată că este foarte dificil ca, în cazul unei acţiuni împotriva Iranului, Israelul să poată lovi instalaţiile nucleare iraniene, întrucât acestea se află la o distanţă de 1000-1700 km, iar raza de acţiune a avioanelor F 15A şi F 16 din dotarea armatei israeliene nu poate depăşi 600 km. Israelienii au experimentat cu succes racheta antirachetă Hetz2. Ea este destinată îndeosebi lovirii rachetelor iraniene Shahib, inclusiv variantei Shahib 3, care au o rază de acţiune de 2000 de km, ce poate fi extinsă , după opinia experţilor chiar la 4000 de km.

              Pe termen lung, evoluţia mediului de securitate în această regiune depinde de o balanţă de putere echilibrată între toate statele Orientului Apropiat şi Mijlociu. Astfel devine absolut necesară stoparea cursei regionale a înarmării, în special cu arme de distrugere în masă şi prevenirea terorismului ca factori-cheie în menţinerea acestei balanţe. 

                   Orientul Mijlociu se află în faţa unei noi situaţii strategice care rezultă dintr-o politică a parteneriatelor marilor puteri şi încercării de stabilizare a Irakului şi Afghanistanului, diminuării conflictualităţii din Orientul Apropiat, soluţionării problemei palestiniene, descurajării Siriei şi opririi accesului Iranului la arma nucleară. Totuşi, în zonă, India, Pakistanul şi Israelul dispun de astfel de arme de distrugere în masă, iar ameninţarea nucleară, alături de cea teroristă, rămâne  una permanentă, chiar dacă nu iminentă.

                  3.4. Balcanii de Vest

                   Statele din Balcanii de Vest au desfăşurat o activitate continuă în ceea ce priveşte reforma administraţiei publice, a sistemului judiciar, lupta împotriva crimei organizate şi corupţiei, elemente esenţiale în drumul spre aderarea la Uniunea Europeană. Totodată, statele din zonă şi-au intensificat eforturile de apropiere de UE, prin acţiunile de parteneriat individual, de participare la programele şi agenţiile comunitare, la programele twinning extinse în întreaga zonă, înregistrând, în general, progrese pe calea adoptării standardelor europene.

                   Începerea, în octombrie 2005, a negocierilor de aderare cu Croaţia a generat o  intensificare a eforturilor celorlalte state din Balcanii de Vest pentru intrarea în UE, a stimulat reformele politice, economice şi sociale din Albania, Bosnia-Herţegovina, Macedonia, Serbia şi Muntenegru. 

                   Totuşi regiunea rămâne marcată de vulnerabilităţi semnificative, care determină preocupări  majore din partea statelor membre şi candidate la UE, o angajare mai decisă a acestora în soluţionarea problemelor grave existente în regiune. În domeniul securităţii şi apărării, aceste state şi-au sporit dialogul politic şi cooperarea în cadrul PESC.

                   În Kosovo au continuat demersurile internaţionale de realizare a unei stabilităţi durabile, a unei societăţi tolerante, bazate pe principii democratice. Reminiscenţele evenimentelor interetnice dramatice petrecute în trecut s-au regăsit în viaţa social- politică a provinciei, cu ieşiri sporadice, violente, care au marcat viaţa comunităţilor locale.

                   Cu toate eforturile întreprinse pe plan politic şi diplomatic nu s-a găsit o soluţie definitorie pentru viitorul provinciei, cu respectarea valorilor democratice şi a drepturilor minorităţilor naţionale. Autorităţile alese în Kosovo insistă pentru independenţă, în timp ce formula avansată de guvernul de la Belgrad, "mai mult decât autonomie, mai puţin decât independenţă", este neclară. Între aceste două poziţii, comunitatea internaţională va trebui să stabilească viitorul statut al provinciei.

                   Estimările asupra Balcanilor de Vest evidenţiază următoarele aspecte:

                  - statutul provinciei Kosovo;

                  - neutralizarea tendinţelor secesioniste ale albanezilor din Macedonia;

                  - revizuirea Acordurilor de la Dayton pentru abolirea Republicii Srpska;

                  - dizolvarea paşnică a uniunii dintre Serbia şi Muntenegru;

                  - creşterea cooperării statelor din regiune cu Tribunalul Internaţional de la Haga în problema criminalilor de război.

                  Toate aceste aspecte reprezintă riscuri şi ameninţări la adresa stabilităţii şi securităţii Balcanilor şi Europei, un potenţial conflictual important, ce nu trebuie ignorat şi neglijat, pe fondul pericolelor reprezentate de terorism şi teroarea armelor de distrugere în masă, pentru pacea, libertatea, prosperitatea şi stabilitatea continentului şi a lumii.

                   4. Concluzii

                   Pe termen mediu şi lung, procesul globalizării va fi supus provocărilor şi sfidărilor globale, exprimate tot mai mult prin ameninţări la fel de globale cum ar fi
:

                   - dezechilibrul datorat aplicării insuficiente a dezvoltării durabile;

                   - valorificarea redusă a resurselor locale, ce face ca sărăcia să devină tot mai extinsă;

                   - persistenţa deficitului de democraţie în multe zone de pe glob;

                   - îndepărtarea treptată a civilizaţiei umane de matricea de existenţă şi dezvoltare naturală;

                   - accentuarea polarizării economico-sociale cu efect în stabilitatea extinsă;

                   - incapacitatea guvernelor de a face faţă pe deplin globalizării.

                   În aceste condiţii, experţii apreciază că este nevoie de un mediu de securitate comun, bazat pe dezvoltare durabilă, cooperare largă interstatală şi realizarea unităţii în diversitate, în care entitatea să participe mai mult la progresul umanităţii. Toate aceste prerogative definesc securitatea colectivă,  privită ca solidaritate internaţională pe un anumit areal, în care globalizarea nu este percepută ca o hegemonie a cuiva, ci ca o conjugare şi concentrare a energiilor şi resurselor comune pentru extinderea ei. Securitatea colectivă trebuie extinsă în condiţiile în care globalizarea presupune pentru state pierderea unor atribute fundamentale (suveranitatea, planificarea, dezvoltarea), iar ameninţările provin mai frecvent de la actori nonstatali, dar suprastatali/supranaţionali. Ca finalitate a acestei extinderi a securităţii colective apare securitatea prin cooperare, apreciată deopotrivă ca o consecinţă şi posibilă soluţie împotriva ameninţărilor globale.

